**Mandáhta almmolaš lávdegoddái mii galgá čielggadit lágaid, doaibmabijuid ja ortnegiid mat gusket sámegielaide Norggas.**

**Duogáš**

Ealli sámegielat Norggas leat davvisámegiella, julevsámegiella ja lullisámegiella.

Sámelágas § 1-5 leaba sámegiella ja dárogiella ovttaárvosaš gielat. Dat galget leat dássálagaid 3. kapihttala mearrádusaid mielde.

Sámelága giellanjuolggadusaid mielde galgá buohkain vuoigatvuohta bálvaluvvot sámegillii go váldet oktavuođa almmolaš ásahusain. Eanaš láhkamearrádusat gustojit sámegiela hálddašanguovllus. Hálddašanguovllu gielddat leat dál Kárášjohka, Guovdageaidnu, Deatnu, Porsáŋgu, Unjárga, Gáivuotna ja Loabát davvisámis, Divttasvuotna julevsámis ja Ráuroviika ja Snoasa lullisámis.

Ráđđehus galgá láhčit dilálašvuođaid **nu ahte sámi olmmoščearda sáhttá sihkkarastit ja ovddidit iežaset giela, ja das lea bajimuš ovddasvástádus ahte nationála ja riikkaidgaskasaš riektenjuolggadusat čuvvojuvvojit sámegielaid ektui. Sámediggi hálddaša guovttegielatruđaid mat juolluduvvojit gielddaide, fylkkagielddaide ja das lea ovddasvástádus sámegielaid ovdáneapmái. Hálddašanguovllu gielddaid, fylkkagielddaid ja stáhtalaš etáhtaid ovddasvástádussii gullá fuolahit ahte sámelága giellanjuolggadusat čuvvojuvvojit. Sámediggedieđáhusas sámegielaid birra 2013 leat dát áššit čielggaduvvon.**

Ođasmahttin-, hálddahus- ja girkodepartemeanta (dál Gielda- ja ođasmahttindepartemeanta) lea guorahallan sámelága giellanjuolggadusaid. Dan barggu oktavuođas guorahallojuvvojedje deháleamos gažaldagat ja čuolmmat mat čuožžilit sámelága giellanjuolggadusaid oktavuođas. Departemeanta lea guorahallan sámilága giellanjuolggadusaid álbmotrievttálaš geatnegasvuođaid ektui. Iskkadeapmi čájeha ahte organiserendoaimmat almmolaš suorggis leat ollu rievdaduvvon dan rájes go giellanjuolggadusat dohkkehuvvojedje 1990, erenoamáš dearvvašvuođa- ja fuolahussuorggis (ee. ásahan dearvvašvuođafitnodagaid, ovttasdoaibmaođastusa ja fástadoaktárođastusa). Raporta čájeha ahte ollu njuolggadusat leat eahpečielgasat, ja muhtumat eai leat šat áigeguovdil.

Sámegielaid hálddašanguovllu gielddat leat guhtta gieldda davvisámis. Gielladilli lea earálágan daid gielddain gos sámit leat unnitlogus. Sámelága giellanjuolggadusain lea uhcán ávki dieid gielddain.

Ollu sámit ásset olggobealde sámegielaid hálddašanguovllu. Veahkadatovdáneapmi čájeha ahte ollu sámit fárrejit árbevirolaš sámi guovlluin stuorit báikkiide ja gávpogiidda.

Dadjat juo buot raporttat sámigielaid dili birra čájehit ahte davvisámegiella lea nannosat Sis-Finnmárkkus go guovlluin mat eai gula sámegiela hálddašanguvlui. Julevsámegiella ja oarjelsámegiella leat ođđasis ealáskeamen, ja leat ain rašes dilis. Sámegielaid iskkademiid dieđuid vuođul leat stuora erohusat das movt sámegielaid hálddašanguovllu gielddat čuovvolit sámelága giellanjuolggadusaid.

Jos sámegielaid boahtteáigi galgá seailut, de ferte juohkehaččas gii háliida vejolašvuohta oahppat ja geavahit sámegiela. Dattetge leat hástalusat mat gusket ovttaskasaid vuoigatvuhtii oahppat ja geavahit sámegielaid. Áigeguovdilis váttisvuođat gusket dasa movt almmolaččat buktit oidnosii sámegielaid ja nanusmahttit sámegielaid servodagas, sámi giellagelbbolaš bargiid dárbbut, sámegielaid terminologiija dárbbut ja giellaguovddážat gos sámegielaid beassá geavahit earáiguin ovttas.

**Mandáhta**

Lávdegoddi galgá čielggadit gustovaš ortnegiid, doaibmabijuid ja lágaid mat gusket sámegielaide, ja árvvoštallat movt daid buorebut heivehit dálá almmolaš surggiide ja sihkkarastit doaibmi ja ovttaárvosaš almmolaš fálaldagaid sámegillii. Lávdegoddi galgá erenoamážit árvvoštallat čovdosiid mat álkidahttet doaimmaid, omd. teknihkalaš čovdosiid mat nannejit ja álkidahttet sámegielaid geavaheami. Lávdegoddi galgá árvvoštallat máškidis čovdosiid mat vuhtiiváldet ahte sámegielaid dilli sáhttá molsašuvvat, ja ahte gielddain leat iešguđetlágan hástalusat ja dárbbut. Lávdegoddi galgá árvvoštallat áigeguovdilis čovdosiid dan barggu ektui mii dál lea jođus ahte hábmet stuorit ja nannoseabbo gielddaid.

Lávdegoddi galgá árvvoštallat ja árvalit movt gielddat ja eará almmolaš bálvalusat sáhttet sihkkarastit alcceset bargiid geain lea sámegiel gelbbolašvuohta. Lávdegoddi galgá dan olis deattuhit ortnegiid ja doaibmabijuid maid bokte eanebut ohppet ja geavahišgohtet sámegielaid, ja ahte dálá ásahusat ja siskkáldasstruktuvra divdna geavahuvvo sihkkarastin ja ovddidan dihte oarjel-, julev- ja davvisámegiela.

Sámelága giellanjuolggadusaid guorahallama vuođul, ja sámegielaid guoskevaš láhkamearrádusaid vuođul mat muđui gávdnojit, galgá lávdegoddi čielggadit ja vejolaččat árvalit láhkarievdadusaid movt geavahit ja oahppat sámegielaid, ja dan lassin:

* Sámegielaid hálddašanguovlluid dálá ortnet, nugo searvanmeannudanvuogit, ja gažaldat ahte galgá go ásahit iešguđetmállet giellagielddaid ja/dahje eanet máškidis láhkamearrádusaid
* Njuolggadusat mat buorebut heivejit dálá almmolaš bálvalusaid organiserenvugiide, ja galgá go sámegielaid geavahanvuoigatvuohta čadnot bálvalusaide dahje ovttaskas olbmuide ovdal go geográfalaš guovlluide, orgánaide dahje ásahusaide.

Vejolaš rievdadusárvalusat galget hábmejuvvot Norgga riikkaidgaskasaš geatnegasvuođaid vuođul. Lávdegoddi galgá maid vuhtiiváldit ortnegiid Ruoŧas ja Suomas, ja árvvoštallat ja vejolaččat ovddidit árvalusaid movt giellaovttasbarggu čađahit riikkarájáid rastá.

Lávdegotti doibmii gullá maid addit ollislaš dieđuid movt Sámediggi ja eará almmolaš ásahusat mat vástidit sámegielaid leat organiseren ja juohkán ovddasvástádusa, ja vejolaččat ovddidit árvalusa rievdadit válde- ja rollajuohkima Sámedikki, stáhta, gielddaid ja eará almmolaš ásahusaid gaskka. Dan lassin galgá lávdegoddi árvvoštallat movt sámelága giellanjuolggadusaid čuovvoleapmi ja váiddameannudeapmi leat doaibman láhkamearrádusaid ektui, ja leago dárbu rievdadusaide. Lávdegoddi galgá vel árvvoštallat lea go vejolaš čađahit giellanjuolggadusaid jos livčče buoret bagadallan, ovttasbargu ja gulahallan iešguđet ásahusaid gaskka, ja ovddidit buoridan árvalusaid, nugo áittardeaddjidoaimma dahje eará doaibmabijuid.

Lávdegoddi galgá guorahallat ekonomalaš ja hálddahuslaš váikkuhusaid mat šaddet árvalusaid geažil. Unnimus okta lávdegotti árvalusain galgá čađahuvvot rievddakeahttá resurssaid.

Lávdegoddi galgá barggustis bokte fuolahit ahte lea buorre gulahallan guovddáš sámi ásahusaiguin ja gielddaiguin ja eará almmolaš bálvalusaiguin. Lávdegoddi galgá vuhtiiváldit gielddaođastusa barggu ja lávdegotti barggu mii galgá guorahallat almmolaš suorggi dulkonbálvalusaid. Lávdegoddi galgá čuovvut mielde Kulturdepartemeantta láhkabargguid giellasuorggis.

Lávdegotti čállingoddi galgá ásahuvvot Gielda- ja ođasmahttindepartementii. Gielda- ja ođasmahttindepartemeanta ja Sámediggi galget láhčit dili čállingotti doaimmaide, nugo čállái lágidit gaskkohagaid bargosaji Sámediggái. Lávdegoddi galgá gárvvistit čielggadeami ovdal guovvamánu 15.b.2016. Erenoamáš bargguid geažil sáhttá šaddat dárbu bivdit oassečielggademiid árabut.